《风蓬叹》
元代·刘崧

野蓬团团大如斗，生来轻捷随风走。四傍枝叶共轮囷，流转须风遍原薮。

秋风平地吹来时，十科百科相逐飞。东家小儿誇健足，十步一蹶何由追。

蓬生不是无根叶，脆软何能坚著地。霜枯雪悴少筋骨，材质轻浮等沦弃。

无端飘入流水中，犹复衮衮旋西东。可怜一落坑堑里，纵有春风吹不起。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。